Hei mahi whakamahere anake

Paerewa Paetae Pūtaiao 91767: Te tūhura i ngā panoni hauropi o tētahi wāhi whakahirahira ki te Māori

Te Kaupapa Ako: Pūtaiao 2.2A v1

Te Ingoa o te Rauemi: He Wāhi Whakahirahira

Whiwhinga: 4

Tohutohu mā te Ākonga

Te Horopaki

Ko tāu nā mahi he tuhi pūrongo mō ngā panoni hauropi i tētahi wāhi whakahirahira ki tō iwi ānō ko koe te kaikōkiri i ngā take taiao o tō iwi.

Mā te tūhura ā-ringa, mā te rangahau kōrero hoki koe e kohi kōrero ai mō taua wāhi, i ngā tau o te rautau ki muri (1900–2000), ā mohoa noa nei. Kātahi koe ka tātari, ka whakamārama hoki i aua panoni hauropi. Mutu rawa ake, me kōrero koe mō ngā pānga o ngā panoni hauropi.

Ka aromatawaingia koe i runga i te āhua o tō tūhura me tō whakamārama i ngā panoni hauropi me ngā huatau hauropi e hāngai ana, otirā, i runga hoki i te āhua oi tō kōrero mō ngā pānga o aua panoni hauropi.

**Hei Mahi**

1. Tohungia tētahi wāhi whakahirahira ki tō iwi kua panoni i roto i te rautau ki muri. Kia whāiti tō titiro ki tētahi pūnaha hauropi o reira e taea ana e koe te tūhura, pērā i tētahi mahinga kai mātaitai, tētahi repo, tētahi wāhanga o te awa, o te roto rānei, tētahi tauranga ika rānei.
2. Koia ētahi o ngā pātai hei ārahi i tō tūhuratanga:

*He aha i whakahirahira ai taua wāhi?*

*He aha ngā momo rauropi, ngā momo koiora rānei i reira i mua? He aha ngā momo o nāianei?*

*He aha ngā momo toka/oneone i reira? He aha ngā momo o nāianei?*

*He pēwhea rānei te āhua o te wai/whenua? He pēwhea te āhua i nāianei?*

*Nā te aha i panoni ai ngā āhuatanga i kōrerohia i runga ake nei?*

*He aha ngā momo panoni? Ka pēwhea e mōhiotia ai te kaha panoni, arā, e inehia ai, e kautehia ai, e tātaihia, otirā, e whakaatuhia ai?*

*He aha ngā tikanga o mua e toitū ai ngā koiora me te āhua o te whenua/wai?*

*He aha ngā huatau hauropi e hāngai ana ki ngā panoni me ngā tikanga atawhai o mua?*

*He aha te pānga o ngā panoni?*

1. Kōrero atu ki t/ētahi pakeke mō taua wāhi whakahirahira, kohia rānei ngā kōrero i whakarērea mai mō taua wāhi, kōrero tuhituhi mai, whitiata mai. Tirohia hoki ērā atu puna kōrero mō ngā āhuatanga o taua wāhi i roto i te rautau kua taha.
2. Torona atu taua wāhi ki reira tūhura ā-ringa ai i ngā āhuatanga o te pūnaha hauropi. Heoi me mātua:

* whakamahere ngā āhuatanga hei mātai, hei ine māu
* kohi ngā kōrero kei ngā puna kōrero huhua mō te āhua o taua pūnaha hauropi i nāianei.

1. Tērā pea ka:

* whakarite koe i tētahi tirohanga whānui ki te pūnaha hauropi me te hapori o reira
* whakataurite i ngā whakaahua tawhito ki ngā mea o nāianei
* kohia ngā raraunga, ngā taunakitanga rānei i roto i ngā tirohanga whānui me ngā mahi aroturuki a Te Papa Atawhai, a ētahi whare wānanga, a te kaunihera, a tētahi whare rangahau, a hea kē rānei

1. Tātaringia ngā kōrero, ka āta whakaahua ai i ngā panoni o te pūnaha hauropi i roto i te rautau ki muri me ngā take o aua panoni, tae atu rā ki ngā huatau hauropi e hāngai ana.
2. Kōrerohia ngā pānga o aua panoni hauropi.
3. Whakaemihia ngā kōrero katoa hei pūrongo ā-tuhi.
4. Whakarārangihia ō tohutoro, ka whakamihi ai hoki i te hunga i whakauru atu.

Taunakitanga: Pūtaiao 91767 He Wāhi Whakahirahira

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka tūhura i ngā panoni hauropi.  Ka whakaahua i aua panoni, ā, ka tautohu i ngā huatau hauropi e whai pānga ana. | Ka whakamārama i ngā panoni me ngā huatau hauropi e whai pānga ana. | Ka kōrero mō ngā pānga o ngā panoni hauropi. |